Missatge: La meva mestressa i jo tenim pensat fer la ruta del carrilet, tram Girona-Olot a principis d'agost.Tenim pensat fer l'anada en dos dies i si ens trobem amb forces, fer alguna activitat a Olot, que ens resta per descobrir. Anirem amb tendes d'acampada i algun inflable per dormir.Voldríem saber:- És una bona ruta? Sensacions en general.- Algun camping entre Girona i Olot per passar-hi una nit i un altre a Olot per a la mateixa cosa.- Hi ha realment alguna activitat d'oci o cultural per fer a Olot que valgui la pena?Moltes gràcies frikonaires!

Resposta: La ruta està bé, ben marcada i amb prou feines es passa per carrers (només a Sant Esteve d'en Bas … que recordi). Sencera no la he fet tota seguida. Quan vivia a Girona arribava a Les Planes i ara des d'Olot també arribo fins a les Planes. Si voleu parar a fer turisme us recomano visitar la central modernista de Bescanó, la part vella d'Anglès, el pantà del Pasteral (si teniu temps podeu arribar-vos a Susqueda, queda una mica lluny, però el congost per on es passa és bonic), la plaça porxada d'Amer i, desviant-vos una mica -no gaire, potser un quilòmetre- Hostalets d'en Bas. No conec cap càmping a mig camí. A Olot hi ha el càming de Les Tries (no hi he estat mai), tot i que jo prefereria els de Santa Pau (n'hi ha dos) i aprofitar per visitar la fageda d'en Jordà, els volcans Croscat i Santa Margarita i el poble medieval de Santa Pau mateix.A Olot no us sabria què dir … s'hi viu molt bé però per visitar, tret de fer una volta per la part vella i pujar al volcà Montsacopa no se m'acut res més. Divendres comença l'Olot fotografies (http://www.olotcultura.cat/olot-somple-de-fotografies-amb-una-cinquantena-dexposicions/?platform=hootsuite). Si voleu veure una casa burgesa can Trincheria té la seva gràcia.